## Pravilnik o sadržaju i načinu vođenja knjige naloga

### NN 118/2003 (24.7.2003.), Pravilnik o sadržaju i načinu vođenja knjige naloga

# KOMISIJA ZA VRIJEDNOSNE PAPIRE REPUBLIKE HRVATSKE

1653

Na temelju odredbi članka 12. točke 1. i članka
63. stavka 6. Zakona o tržištu vrijednosnih papira (»Narodne novine« br.
84/02), Komisija za vrijednosne papire Republike Hrvatske je na sjednici
održanoj 10. srpnja 2003. godine donijela

## PRAVILNIK

### O SADRŽAJU I NAČINU VOĐENJA KNJIGE NALOGA

Članak 1.

Pravilnikom o sadržaju i načinu vođenja knjige
naloga (dalje: Pravilnik) uređuje se sadržaj i način vođenja knjige naloga,
koju je dužno voditi ovlašteno društvo u svezi s obavljanjem poslova s
vrijednosnim papirima.

KNJIGA NALOGA

Članak 2.

1) Knjiga naloga je zbir svih pojedinačnih
naloga koje je prihvatilo ovlašteno društvo.

2) Nalog je jednostrana izjava volje nalogodavca
upućena usmeno, u pisanom obliku ili u obliku elektronskog zapisa nalogoprimcu,
odnosno ovlaštenom društvu, da u svoje ime, a za račun nalogodavca obavi
određeni posao s vrijednosnim papirom.

3) Upisom naloga u knjigu naloga smatra se da je
ovlašteno društvo prihvatilo nalog.

SADRŽAJ KNJIGE NALOGA

Članak 3.

1) Knjiga naloga mora sadržavati sljedeće
podatke o prihva­ćenom nalogu:

1. redni broj u knjizi naloga,

2. vrstu naloga (kupnja ili prodaja),

3. datum, vrijeme: sat i minutu prihvaćanja i
izlaganja naloga na trgovinski sustav burze,

4. rok izlaganja naloga ako je izričito
drugačije određen,

5. način zaprimanja naloga,

6. ime, prezime, adresu, broj osobne iskaznice,
odnosno broj putovnice za stranog državljana – ako je nalogodavac fizička
osoba, odnosno tvrtku, matični broj, sjedište, ime i prezime ovlaštenog
zastupnika – ako je nalogodavac pravna osoba,

7. oznaku računa
nalogodavca,

8. vrstu i oznaku
vrijednosnog papira,

9. količinu
vrijednosnih papira,

10. cijenu, izraženu
jedinično – za dionice u kunama i lipama, a za dužničke vrijednosne papire u
postotku od njihove nominalne vrijednosti (cijena na nalogu za kupnju izražava
se kao maksimalna cijena koju je nalogodavac spreman platiti, odnosno na nalogu
za prodaju cijena se izražava kao minimalna cijenu koju je nalogodavac spreman
prihvatiti za prodaju vrijednosnih papira),

11. napomenu da je
nalogodavac upoznat s općim uvjetima ugovora o nalogu i načinom obračuna
naknade koju mora platiti za izvršenje naloga,

12. rok do kojega nalog
vrijedi,

13. podatke o izmjeni
naloga: datum i vrijeme, način izmjene, te broj novog naloga ukoliko je na
nalogu povećavana količina vrijednosnih papira ili je mijenjana cijena,

14. podatke o opozivu
naloga: datum i vrijeme, te način opoziva,

15. oznaku statusa naloga: otvoren, opozvan,
izvršen, djelo­mično izvršen, izmijenjen, istekao.

2) Pored podataka iz
stavka 1. ovoga članka, knjiga naloga mora sadržavati i podatke o izvršenju
naloga i to:

1. datum i vrijeme
izvršenja,

2. oznaku burze,

3. količinu
vrijednosnih papira po dinamici izvršenja ukoliko je nalog djelomično izvršavan
u više transakcija ili zajedničkim izlaganjem,

4. cijenu,

5. ukupnu vrijednost,

6. redni broj
transakcije na burzi.

3) Knjiga naloga može,
prema odluci ovlaštenog društva, sadržavati i druge podatke osim podataka
propisanih Pravilnikom.

NAČIN VOĐENJA KNJIGE NALOGA

Članak 4.

Knjiga naloga vodi se u
elektronskom obliku i nalazi se u poslovnim prostorijama ovlaštenog društva.

Članak 5.

Nalozi se upisuju u
knjigu naloga kronološkim redoslijedom prihvaćanja i označavaju pripadajućim
rednim brojem.

DOSTAVLJANJE PODATAKA KOMISIJI

Članak 6.

1) Ovlašteno društvo
dužno je Komisiji za vrijednosne papire Republike Hrvatske omogućiti uvid u
knjigu naloga i u svaki pojedini nalog.

2) Ovlašteno društvo
dužno je na traženje Komisije za vrijednosne papire Republike Hrvatske bez
odlaganja dostaviti ispis iz knjige naloga i ispis pojedinog naloga i to na
traženi način.

3) Komisija za
vrijednosne papire Republike Hrvatske može odrediti da ispis iz knjige naloga
kao i ispis pojedinog naloga ovlašteno društvo dostavi:

a) telefaksom,

b) elektronskim putem,

c) poštom.

ZAVRŠNE ODREDBE

Članak 7.

Pravilnik stupa na snagu osmoga dana od dana
objave u »Narodnim novinama«, a primjenjuje se od 1. siječnja 2004. godine.

Klasa: 011-01/03-01/06
Urbroj: 567-03/03-01
Zagreb, 10. srpnja 2003.

Predsjednik
Komisije za vrijednosne papire
Republike Hrvatske **Miljenko** **Fi****čor****,** v. r.

Pravilnik, NN 118/2003-1653